مُرتدین اسلام

مُرتدین اسلام (Islam's Non Believers) فیوز فلمز کی تیار کردہ دستاویزی فلم ہے جو برطانیہ کے سب سے بڑے نجی ٹیلی ویژن پلیٹ فارم آئی ٹی وی کے پروگرام ایکسپوژر (exposure) پر 13 اکتوبر 2016ء میں پہلی بار نشر ہوئی۔ اس کی ہدایتکار پاکستانی نژاد دیا خان ہیں۔
 موضوع 
مُرتدین اسلام ان لوگوں کے انٹرویوز پر مشتمل ہے جو مسلمان گھرانوں میں پیدا ہونے کے باوجود مختلف وجوہات کی بنیاد پر اسلام سے قطع تعلق کر چکے ہیں۔ ان سابقہ مسلمانوں میں کچھ ایسے لوگ ہیں جو اپنی شناخت چھپانے کی خاطر نقاب اوڑھ کر اپنے خیالات کا اظہار کرتے ہیں، کچھ نقاب اوڑھنے کے علاوہ جعلی نام استعمال کرتے ہیں۔ جب کہ کچھ لوگ بغیر کسی نقاب کے کیمرے کے سامنے آ کر اپنی مشکلات و مصائب کا ذکر کرتے ہیں۔ سابقہ مسلمانوں کے مطابق انھیں اسلام چھوڑنے کے بعد شدید قسم کی تنہائی کا سامنا کرنا پڑتا ہے۔ والدین و عزیز و اقارب چھوڑ دیتے ہیں۔ واجب القتل ٹھہرائے جانے کے بعد انھیں موت کی دھمکیوں کا سامنا کرنا پڑتا ہے ۔ فلم کا ایک خاص حصہ ایرانی نژاد مریم نمازی کے گرد گھومتا ہے، جو برطانیہ میں مقیم سابقہ مسلمانوں کے لیے جذباتی و سماجی امداد مہیا کرنے کے حوالے سے سامنے آتی ہے۔
فلم میں جہاں برطانیہ اور دیگر مغربی ممالک میں مقیم سابقہ مسلمانوں کے تجربات کا احاطہ کیا جاتاہے، وہیں دہریت کی بڑھتی ہوئی لہر کے نتیجے میں اسلامی ممالک میں مقیم اسلام چھوڑنے والے سابقہ مسلمان کے مصائب پر بھی روشنی ڈالی جاتی ہے۔ جو سماجی دباؤ اور ریاستی اداروں کے خوف کی وجہ سے منافقت کی زندگی جی رہے ہیں۔ انھیں نہ صرف اپنے خونی رشتے داروں کے کھونے کا ڈر ہوتا ہے بلکہ انھیں ملکی قانوں کے تحت بھی سزا دی جا سکتی ہے۔ یہ لوگ اسلام کو دلی طور پر چھوڑ چکنے کے باوجود احتیاط کے طور پر نماز و روزہ جیسے اسلامی شعائر کی پابندی کرتے ہیں تاکہ ان کے خیالات ان کے لیے کسی مصیبت کا سبب نہ بن جائیں۔ فلم میں بنگالی بلاگروں کے بہیمانہ قتل کے واقعات اور دہلا دینے والی تصاویر بھی دکھائی جاتی ہیں۔
 کاسٹ 
 مریم نمازی (برطانیہ)
 بونی احمد (بنگلہ دیش)
 نادیہ الفانی (تیونس)
 سعدیہ حمید (برطانیہ)
 عماد الدین (مراکش )
 فوزیہ الیاس (ہالینڈ)
 عارف الرحمٰن (بنگلہ دیش )
 ریحانہ سلطان (بنگلہ دیش )
 صفیہ (جعلی نام)
 سمیرا (جعلی نام)
 زینب (جعلی نام)
 حوالہ جات 

زمرہ:2010ء کی دہائی کی دستاویزی فلمیں
زمرہ:2016ء کی فلمیں
زمرہ:2016ء کی ٹیلی ویژن فلمیں
زمرہ:اسلام میں ارتداد
زمرہ:انگریزی فلمیں
زمرہ:برطانوی دستاویزی فلمیں
زمرہ:برطانوی ٹیلی ویژن دستاویزی فلمیں
زمرہ:دستاویزی فلمیں
زمرہ:دہریت
زمرہ:نارویجن دستاویزی فلمیں
زمرہ:نارویجن فلمیں
زمرہ:2016ء کی دستاویزی فلمیں
زمرہ:2010ء کی دہائی کی برطانوی فلمیں
زمرہ:مملکت متحدہ میں مذہب
زمرہ:انتقاد بر مذاہب